കൊല്ലത്ത് വ്യവസായ പാര്ക്ക് സ്ഥാപിക്കും: മന്ത്രി പി. രാജീവ് കൊല്ലം: പുതിയ കാലത്തിന് അനുയോജ്യമായ വ്യവസായപാര്ക്ക് കൊല്ലത്തു സ്ഥാപിക്കുമെന്ന് മന്ത്രി പി. രാജീവ് പറഞ്ഞു. മീറ്റ് ദി മിനിസ്റ്റര് പരിപാടിയുടെ ഭാഗമായി ജില്ലയിലെ എം.എല്.എമാരുമായി ആശയവിനിമയം നടത്തിയ ശേഷം സംസാരിക്കുകയായിരുന്നു മന്ത്രി. വ്യവസായ സൗഹൃദ മേഖലയെന്ന പരിഗണനയോടെ സ്വകാര്യ പാര്ക്കുകള്ക്ക് അവസരം നല്കാന് ഉദ്ദേശിക്കുന്നുണ്ട്. ഇതിനായി എം.എല്.എമാര് സാദ്ധ്യതകള് ആരായണം. കെ.എസ്.ഐ.ഡി.സിയും കിന്ഫ്രയും വ്യവസായ പാര്ക്കിന് അനുയോജ്യമായ സ്ഥലം കണ്ടെത്തും. ഉപയോഗമില്ലാതെ കിടക്കുന്ന ഭൂമി പാട്ടത്തിന് നല്കുന്നത് സംബന്ധിച്ച നിയമത്തിന്റെ കരട് തയ്യാറാകുകയാണ്. പാര്വതി മില്ലിന്റെ സ്ഥലം പ്രയോജനപ്പെടുത്താനായി കേന്ദ്ര സര്ക്കാരിനെ സമീപിക്കും. ചവറ കെ.എം.എം.എല് ഫാക്ടറിയിലെ ഭൂമി ഏറ്റെടുക്കലിന് നേരിട്ട തടസങ്ങള് നീക്കി വരികയാണ്. അടച്ചുപൂട്ടിയ വ്യവസായങ്ങളെ സഹായിക്കാന് മുഖ്യമന്ത്രി യോഗം വിളിച്ചിട്ടുണ്ട്. ബാങ്ക് പ്രതിനിധികളും വ്യവസായികളും തമ്മില് ധാരണയിലെത്താന് കഴിഞ്ഞിട്ടില്ലെങ്കിലും സര്ക്കാര് ഇതിനായി രൂപീകരിച്ച മൂന്നംഗ സമിതി മൂന്നു തവണ യോഗം ചേര്ന്നു. പ്രധാന ബാങ്ക് പ്രതിനിധികളെ ക്ഷണിച്ച് ഒരു യോഗം കൂടി ചേരും. നിലവിലുള്ള സ്വകാര്യ വ്യവസായ സംരംഭകരുടെ പ്രശ്നങ്ങള് പരിഹരിക്കാന് സെപ്തംബര് ആദ്യം ധനമന്ത്രി കൂടി പങ്കെടുക്കുന്ന യോഗം നടക്കും. കൊവിഡ് കാലത്ത് സാമ്ബത്തികമായി തകര്ന്ന ഒട്ടേറെപ്പേര് മൃഗസംരക്ഷണ സംരംഭങ്ങള് തുടങ്ങുന്നത് വലിയ പ്രതീക്ഷയാണ് പകരുന്നതെന്ന് മന്ത്റി ജെ. ചിഞ്ചുറാണി പറഞ്ഞു. വ്യവസായങ്ങള്ക്ക് അനുകൂലമായ പ്രദേശമാണ് കൊല്ലം. മുമ്ബുണ്ടായിരുന്ന പലതും ഇടക്കാലത്ത് പിന്നാക്കമായി. അവയെ തിരികെ കൊണ്ടുവരാനുള്ള ശ്രമങ്ങള്ക്കൊപ്പം നില്ക്കും. കശുഅണ്ടി മേഖലയ്ക്ക് കാര്യമായ സംരക്ഷണം ആവശ്യമാണെന്നും മന്ത്റി പറഞ്ഞു. എം.എല്.എമാരായ എം. മുകേഷ്, എം. നൗഷാദ്, കോവൂര് കുഞ്ഞുമോന്, പി.എസ്. സുപാല്, സുജിത്ത് വിജയന്പിള്ള, പി.സി. വിഷ്ണുനാഥ്, സി.ആര്. മഹേഷ് തുടങ്ങിയവര് മന്ത്രിയുമായി ആശയങ്ങള് പങ്കുവച്ചു. 10 ലക്ഷം കശുമാവിന് തൈകള് പൊതുമേഖലയില് കശുഅണ്ടി വ്യവസായത്തിന് ആവശ്യമായ തോട്ടണ്ടി ഇറക്കുമതി ലക്ഷ്യമിട്ടതിന്റെ പകുതിയിലെത്തി. ബാക്കി തോട്ടണ്ടിയും ഉടന് ലഭ്യമാക്കും. തോട്ടണ്ടിയുടെ ആഭ്യന്തര ഉത്പാദനം വര്ദ്ധിപ്പിക്കാന് 10 ലക്ഷം കശുമാവിന് തൈകള് സംസ്ഥാനത്ത് വച്ചു പിടിപ്പിക്കും. 3 വര്ഷം കൊണ്ട് കായ്ക്കുന്ന 4 ലക്ഷം തൈകള് വിതരണം ചെയ്തു. 6 ലക്ഷം മെട്രിക് ടണ് കശുഅണ്ടി ആണ് കേരളത്തിന് ആവശ്യം. നിലവില് 83,000 മെട്രിക് ടണ് മാത്രമേ ലഭിക്കുന്നുള്ളൂവെന്നും മന്ത്രി പറഞ്ഞു.